Sag om, hvorvidt far skal have samvær med parternes to fælles børn
Ret: Retten i Lyngby (1. instans)
Faggruppe: Civilsag — Forældreansvarssag
Sagsemner: Familieret og personlige forhold;

RETTEN I LYNGBY
DOM

afsagt den 15. november 2021

Denne sag er behandlet for lukkede døre

Sag BS-25963/2021-LYN

Far
(advokat Jimmy Vitenson)

mod

Mor (navne- og adressebeskyttelse)
(beskikket advokat Jesper Rohde)

Denne afgørelse er truffet af Dommer.

Sagens baggrund og parternes påstande

Familieretten har modtaget sagen den 5. juli 2021.

Far har nedlagt påstand om, at han skal have samvær, eventuelt overvåget samvær,
med Barn 1, Født 2010, og Barn 2, Født 2012.

Mor har nedlagt påstand om, at der ikke fastsættes samvær.

Oplysningerne i sagen



2

Mor har forældremyndigheden alene i henhold til aftale modtaget i
Statsforvaltningen den 18. oktober 2017.

Familieretshuset har den 26. juni 2020 afslået kontaktbevarende samvær med
følgende begrundelse:

”Vi har lagt vægt på sagens oplysninger om det hidtidige samvær,
herunder Fars oplysninger om, at der går ofte 5-8 måneder før han
ser Barn 1 og Barn 2, og at Mor altid er til stede, når han er sammen
med Barn 1 og Barn 2.

Vi har også lagt vægt på Barn 1 og Barn 2's alder, og at det stan-
dardiserede kontaktbevarende samvær for Barn 1 og Barn 2's
vedkommende vil skulle fastsættes til hver anden uge fra fredag kl.
17 til søndag kl. 17.

Vi vurderer ikke, at der har været samvær i et sådant omfang og på
en sådan måde, at der kan fastsættes midlertidigt kontaktbeva-rende
samvær. Det forhold, at Far har oplyst, at han har ingen specifikke
ønsker, udover at han gerne vil se sine døtre noget oftere, kan ikke
føre til et andet resultat.

Vi vurderer derfor, at det vil være bedst for Barn 1 og Barn 2, at der
ikke bliver fastsat et midlertidigt kontaktbevarende samvær, mens vi
behandler samværssagen.”

Familieretshuset har den 23. juni 2021 afholdt børnesamtale med Barn 1. Heraf
fremgår bl.a.:

”…
Der spørges til, hvornår Barn 1 sidst har set Far. Barn 1 siger: ”Tror
det var sidste år, men det har jeg det også fint med. Sidste gang
prøvede han at smide min mors vielsesring ned i en kloak og prøvede
at slå hende.” Adspurgt fortæller Barn 1, at hun var til stede, da det
skete, og at hun begyndte at græde, hvorefter hun, moren og
lillesøsteren tog over til Barn 1's mormor. Barn 1 fortæller, at hun
siden da ikke har ville have noget at gøre med Far, men at han ikke
har gidet lade dem være. Adspurgt hvordan det var for Barn 1 at
opleve, siger hun: ”Rigtig ubehageligt. Jeg kan ikke være sammen
med ham, jeg får angst. Jeg føler, han har lyst til at slå mig, og han
har truet mig og min søster før. Så jeg føler ikke, jeg kan være
sammen med ham uden at føle mig usikker på, hvad han gør.”



3

Barn 1 fortæller på eget initiativ, at hun siden ovennævnte episode
har mødt Far en gang i bymidten, hvor Far sagde hej til Barn 1 og
omfavnede hende, og hvor Barn 1 løb væk, fordi hun ikke havde lyst
til at se ham.

Adspurgt om Barn 1 savner Far, siger hun: ”Nej aldrig. Han er en
forfærdelig far.” Adspurgt hvorfor Barn 1 synes, Far er en
forfærdelig far, svarer hun: ”Han har truet mig og min søster, vist os
pistoler og sagt, at han ville dræbe min mor og en gang næ-sten slået
et glas op i mig og min søsters hoved, hvor vi blev nødt til at løbe
væk fra ham. Jeg gider bare ikke have noget at gøre med ham
generelt. Da han smed glas var også mens han var fuld. Han er altid
fuld, og hver gang han er fuld, så slår han os. Også når han ikke er
fuld. Han slår, når han har lyst til det.

Der spørges til, hvem Barn 1 mener, at Far har slået. Barn 1 fortæller,
at han har slået hendes mor mange gange, mens Barn 1 og søsteren
har været til stede. Barn 1 fortæller, at hun ikke kan hu-ske, om Far
har slået hende selv, men at hun kan huske, at han har truet hende
med pistoler den gang, hun og søsteren var hos ham hver anden
weekend. Barn 1 fortæller, at hun og søsteren ef-terfølgende stoppede
med at komme hos Far. Barn 1 tilføjer: ”Han har også truet mange
gange med at slå min mor ihjel. Han truede også med, at hvis vi
sagde til mor, at han havde en pistol, ville han gøre noget mod os.
Der ville ske noget slemt. Jeg ville ikke være der mere, for jeg var
bange for, at han ville skyde mig og min lillesøster.”

Adspurgt hvordan det har været for Barn 1 i de situationer, hvor Far
har slået moren, siger hun: ”Vi græd altid og sagde, at han skulle
stoppe, men han hørte aldrig efter.” Adspurgt om Barn 1 har talt med
nogen om det, fortæller Barn 1, at hun har snakket med sin mor, og at
moren siger, at de ikke skal tænke på det mere. Barn 1 tilføjer: ”I
starten drømte jeg om det og var bange for, at han ville slå os ihjel.”
Barn 1 fortæller, at det ikke fylder ligeså meget for hende længere,
men at det kommer op, nu hvor de skal i familieret-ten.

På eget initiativ fortæller Barn 1, at Far også har ødelagt ru-den på
hendes papfars bil, og at Far gerne vil have Barn 1's mor tilbage, men
at moren ikke vil på grund af de ting, Far har gjort. Barn 1 siger: ”Jeg
ville virkelig ønske, han ikke var i vores liv. Nogle gange synes jeg
virkelig, han burde sidde i fængsel for alle de ting, han har gjort.”
Adspurgt hvilke ting, Barn 1 tænker på,



4

siger hun, at Far har slået moren og truet Barn 1 og lillesøste-ren.
Barn 1 tilføjer, at Far også har truet hendes mor med en kniv en gang,
hvor hun og søsteren var til stede. Adspurgt hvordan det var for Barn
1, fortæller hun, at hun blev bange.

På eget initiativ siger Barn 1: ”Generelt bare al den tid vi har boet
med ham, har jeg bare ikke kunne lide ham. Han har ikke forandret
sig, selvom vi sagde, han skulle stoppe. Også alle de modbydelige
ting, han har gjort efter min mor kom sammen med min papfar.”
Barn 1 fortæller, at Far har brugt hendes telefon til at finde ud af,
hvor de var henne.

Adspurgt om Barn 1 føler, at hun ville kunne ringe til Far, hvis hun
fik lyst til at tale med ham, siger hun: ”Jeg vil ikke have noget at gøre
med ham overhovedet, han skal ikke være i mit liv mere.”

Der spørges til, om der er nogle ting ved Far, som Barn 1 er glad for.
Barn 1 svarer, at det er der ikke, og at hun ikke føler, Far har været en
rigtig far for hende på noget tidspunkt.

Der spørges til, om der er noget, Barn 1 ville ønske, Far ville gøre
anderledes. Barn 1 svarer: ”Han er en af de der mennesker, der ikke
forandrer sig. Han gør stadig forfærdelige ting. Jeg ved, han ikke
kommer til at forandre sig.
…

Adspurgt hvordan Barn 1 har det med, at hun for tiden ikke ser Far,
siger hun: ”Jeg har det rart, fordi så tænker jeg ikke på ham. Hvis jeg
skulle tale med ham, ville jeg være rigtig trist. Jeg gi-der ikke have
noget med ham at gøre.”

Adspurgt om Barn 1 ser nogle ulemper ved, at hun ikke ser Far, siger
hun: ”Nej jeg har det rigtig godt med ikke at se ham, jeg kan godt
lide det liv, jeg har nu og er glad for, at min mor ikke er sammen med
ham mere.”

Adspurgt hvilke ønsker Barn 1 selv har til samvær med Far, svarer
hun: ”Jeg vil ikke se ham.” Adspurgt hvad Barn 1 tror, Far vil synes
om det, hvis hun ikke skal se ham, siger hun, at hun tror, han vil blive
sur, men at hun er ligeglad.



5

Adspurgt hvad Barn 1 tror, hendes mor vil synes om det, hvis Barn 1
ikke skal se Far, siger hun, at moren ville være glad, da hun ved, at
Barn 1 ikke føler sig tryg ved Far.

Der spørges til, hvordan det ville være for Barn 1, hvis hun skulle se
Far et par timer ad gangen, hvor han eksempelvis hentede hende, og
de lavede nogle ting sammen, hvorefter han afleverede hende igen.

Barn 1 siger: ”Jeg ville stadig være rigtig usikker, fordi jeg tror, han
ville tage mig et eller andet sted hen. Hvis han fik lov at rejse med
mig, tror jeg, at han ville bortføre mig.”

Adspurgt hvad Barn 1 tænker om på sigt at være hos Far hver anden
weekend, siger hun: ”Det ville jeg slet ikke.”

Adspurgt fortæller Barn 1, at hun ikke har noget ønske om at se Far.
Adspurgt hvorfor Barn 1 ikke ønsker at se Far, sva-rer hun: ”Nok
fordi han stadig slår, og han drikker sig stadig fuld, og han laver
overhovedet ikke noget med os, når vi er sammen med ham, og han
truer os. Vi har heller ikke noget værelse hos ham, og jeg kan ikke
lide at sove i samme seng som ham. Det gjorde vi, da vi var hjemme
hos ham. Hvis vi skulle hjem til ham, gad jeg overhovedet ikke at
leve mere. Jeg tror generelt ikke, jeg gi-der at leve, hvis jeg skulle se
ham, for så ville jeg bare ikke have et godt liv.”

Adspurgt fortæller Barn 1, at der ikke er noget, Far kan gøre for at
hun får mere lyst til at se ham. Barn 1 fortæller, at hun ikke mener,
Far kommer til at forandre sig.

Adspurgt om der er noget, Barn 1's mor kan gøre for at støtte op om
Barn 1's relation til Far, siger Barn 1: ”Det er selv mit eget valg, at
jeg ikke vil hjem til ham. Min mor sagde: hvis du vil hjem til ham
skat, så må du gerne. Jeg har selv sagt: mor jeg gider ikke, og det
kunne hun også godt forstå. Han siger hele tiden, at det er min mor,
der har sagt, at vi ikke gider hjem til ham, men det er os selv, der har
sagt det. Han gider stadig ikke at acceptere det.”

Der spørges til, om der er noget, Barn 1's forældre kan gøre, så det
bliver nemmere at være hende. Barn 1 siger: ”Jeg er rigtig glad lige
nu, hvor jeg ikke ser ham. Jeg tror, at hvis jeg skulle se ham, ville det
også påvirke mange af dagene i min skole. Hvis jeg fik lektier for,
ville han aldrig nogensinde kunne hjælpe mig med det.” Barn 1



6

tilføjer, at hun og søsteren ofte blev passet af Fars søsters søn,
dengang de havde samvær, fordi Far brugte tiden på at drikke. Barn 1
tilføjer: ”Han kan heller ikke finde ud af at lave or-dentlig mad, så vi
får ikke rigtig noget mad, så skal vi altid køre over til hans søster og
spise. Der får vi indisk mad, men det gider jeg ikke altid have. Så
bliver han sur på mig. Så sagde jeg til min mor, at jeg ikke ville se
ham, men det lykkedes ikke rigtig, for så kom han igen.”

Der spørges til, om der er andet, Barn 1 gerne vil fortælle, inden vi
afrunder samtalen. Barn 1 siger: ”Han råber stadig rigtig meget, og
hvis min lillesøster skulle hjem til ham, var hun rigtig ked af det. Min
lillesøster vil gøre alt for ikke at komme hjem til ham, og jeg vil
heller ikke derhjem. Der er ikke nogen grund til at komme hjem til
ham, hvis han hele tiden er fuld og slår og truer os og sidder på so-
faen.” Adspurgt fortæller Barn 1, at hun tror, det vil være det samme
som før, hvis de igen kom hjem til Far. Barn 1 siger: ”Jeg har boet
sammen med ham i 6 år, og han har ikke forandret sig, selvom jeg
har spurgt, om han ikke ville gøre sådan og sådan. Så han vil heller
ikke forandre sig denne her gang.”
…”

Familieretshuset har den 23. juni 2021 afholdt børnesamtale med Barn 2. Heraf
fremgår bl.a.:

”…
Barn 2 siger på eget initiativ: ”Jeg kalder aldrig min rigtige far for
far. Jeg bryder mig ikke så meget om ham.” På Barn 2's opfor-dring
aftales det, at den børnesagkyndige siger Far, når hun spørger til
Barn 2's far, så det er klart for Barn 2, hvem der ta-les om. Adspurgt
fortæller Barn 2, at hun sidst har set Far for et par år siden. Adspurgt
hvordan det var for Barn 2 at se Far sidst, svarer hun: ”I starten var
han fin nok, men han har slået min mor, og jeg bryder mig ikke så
meget om ham.” Adspurgt fortæller Barn 2, at hun har været til stede,
hvor Far har slået moren i maven.

På eget initiativ fortæller Barn 2 om en episode, da hun var om-kring
seks år, hvor hun og moren var ude at køre med Far. Barn 2 fortæller,
at Far blev sur på moren og flækkede ru-den på bilen. Barn 2
fortæller, at hun sad på bagsædet og græd, og at hun og moren steg
ud af bilen, hvorefter Far fulgte efter dem og løftede Barn 2 op. Barn
2 tror, at Far løftede hende for at tage hende væk fra moren. Barn 2
fortæller, at de på



7

daværende tidspunkt boede sammen med Far, men at hun og moren
endte med at tage over til mormoren, hvor Barn 2's søster allerede
var. Adspurgt hvordan det var for Barn 2 fortæller hun, at hun var
bange, og at hun følte, hun ikke kunne gøre noget, fordi hun var lille.

På eget initiativ siger Barn 2: ”Han kan ikke lide mig og min sø-ster,
som min mor kan lide os. Han vil bare vise min mor, hvem der havde
ret.” Adspurgt hvad Barn 2 mener med, at Far vil vise, hvem der
havde ret, fortæller hun, at Far gerne vil være sammen med hendes
mor igen, men at moren ikke gider. Barn 2 tilføjer: ”Hun har en ny
kæreste, og jeg er rigtig glad for ham.”

På eget initiativ fortæller Barn 2 om en dag, hvor hun og moren
lavede mad, da de boede sammen med Far. Barn 2 fortæl-ler, at Fars
søster og onkel var på besøg, og at Barn 2's sto-resøster ikke ville
hjælpe med at dække bordet. Barn 2 fortæller, at Far blev sur over
dette og kastede et glas, der landede på gulvet.

Der spørges til, hvordan det var for Barn 2 sidste gang hun så Far.
Barn 2 siger, at hun ikke kan huske, om hun sidst så ham en dag,
hvor han havde købt legetøj til hende og søsteren eller en dag, hvor
de var på restaurant. Barn 2 siger: ”Det var ikke så rart, fordi efter
alle de år har jeg tænkt, at jeg ikke ville tænke på ham mere, fordi jeg
har den bedste papfar, som jeg kalder far, så jeg behøver ikke mere,
og jeg vil ikke have, at vi skal være hos ham.”

Adspurgt hvornår Barn 2 sidst har talt med Far, fortæller hun, at det
kun er sket en gang efter skilsmissen. Barn 2 siger: ”Jeg spurgte ham,
hvor han var, og han sagde, at det ikke ragede mig. Så var det at jeg
græd, fordi jeg synes ikke, at en far skal have lov til at snakke sådan
til sit barn. Så var det at min papfar var på besøg, og så trøstede han
mig.”

Adspurgt om Barn 2 savner Far, siger hun: ”Nej, jeg har ikke lyst til
at se ham.”

Adspurgt om Barn 2 ville kunne ringe til Far, hvis hun sav-nede ham,
svarer hun, at hun ikke har lyst til at tale med ham.

På eget initiativ fortæller Barn 2, at Far en gang kom om natten og
flækkede ruden på Barn 2's papfars bil, og at de efter-



8

følgende flyttede. Adspurgt fortæller Barn 2, at hun ved, Far
flækkede ruden, fordi nogle hun kender så det.

På eget initiativ fortæller Barn 2, at hendes papfars bror har set, at
der ligger en kniv i Fars bil. Adspurgt siger Barn 2, at hun ikke selv
har set kniven.

Adspurgt om Barn 2 føler, at hun ville have mulighed for at se Far
hvis hun havde lyst, svarer hun, at hun ikke har lyst til at se ham.

Adspurgt om der er nogle ting ved Far, som Barn 2 godt kan lide,
siger hun, at det er der ikke.

Adspurgt om Barn 2 kan huske noget sjovt eller rart, hun har op-levet
sammen med Far, siger hun: ”Det eneste han har gjort er, at han
køber ting til os, fordi han har mange penge. Men det var altid min
mor, der skulle hente mig fra børnehave. Der var en gang, hvor jeg
skulle sove hos ham. Han kunne ikke engang selv passe på mig om
natten, så hans søsters søn blev nødt til at passe på mig, fordi han Far
går altid ud om natten.” Adspurgt hvor Far gik hen fortæller Barn 2,
at han skulle til en fest med sine venner. Barn 2 tilføjer: ”og det
gjorde han meget tit og drak sig fuld og sådan noget.” Adspurgt om
Barn 2 har oplevet Far fuld, siger hun ”Ja fordi han var ret sløv næste
dag og kunne næ-sten ikke gå.”

Adspurgt hvad Barn 2 synes er svært ved at være sammen med Far,
siger hun, at han kun tænker på penge og tror, det er løs-ningen på alt
at købe hende gaver, særligt efter skilsmissen.

Der spørges til, om der er noget, Barn 2 ville ønske, Far ville gøre
anderledes. Barn 2 siger: ”Faktisk alt. Men hvis han gjorde det, ville
jeg stadig ikke være hos ham, fordi jeg ved, at han ikke ændrer sig.
Der er nogle mennesker, der ikke ændrer sig, og det ved jeg, at han
ikke kan gøre.”
…

Der spørges til, hvordan det er for Barn 2, at hun på nuværende
tidspunkt ikke ser Far. Barn 2 siger: ”Jeg har det godt med det, fordi
jeg kan ikke lide ham.” Adspurgt hvorfor Barn 2 ikke kan lide Far,
siger hun: ”Fordi han har slået min mor og har truet mig og min
søster og været ved næsten at kvæle min mor.”



9

Adspurgt siger Barn 2, at hun ikke synes, der er nogen ulemper ved,
at hun ikke ser Far.

Adspurgt hvilke ønsker Barn 2 selv har til samværet med Far, siger
hun: ”Jeg vil ikke se ham.” Barn 2 gentager, at Far har gjort mange
ting, som hun ikke er glad for, blandt andet truet Barn 2 og hendes
søster samt slået dem. Adspurgt siger Barn 2, at der ikke vil være
noget dårligt ved fortsat ikke at se Far.

Der spørges til, hvad Barn 2 tror, Far vil synes, hvis hun ikke skal se
ham. Barn 2 siger: ”Han ville nok blive sur, fordi han kan ikke lide
mig og min søster, tror vi faktisk ikke, men han vil bare vise min
mor, at min mor skulle have blevet hos ham.” Ads-purgt hvorfor
Barn 2 tror, Far ikke kan lide dem, siger hun, at han aldrig har gjort
noget for dem andet end at købe gaver. Barn 2 fortæller på eget
initiativ, at Far har slået hende og sto-resøsteren, og at naboen og
underboen sendte klager over ham.

Der spørges til, hvad Barn 2 tror, hendes mor ville synes, hvis hun
ikke skulle se Far. Barn 2 fortæller, at hendes mor ville blive glad, da
moren ønsker, at de kan bo og leve i fred.

Der spørges til, hvordan det ville være for Barn 2, hvis det blev
besluttet, at hun skulle se Far et par timer ad gangen en gang
imellem. Barn 2 siger: ”Det ville være ubehageligt, fordi at jeg ved,
at han finder på en eller anden plan. At han tager os og ikke afleverer
os tilbage eller rejser med os.”

Der spørges til, hvad Barn 2 tænker om at være hos Far hver anden
weekend på sigt. Barn 2 svarer: ”Det ville stadig ikke være sjovt. Om
jeg bare skulle se ham i en time, så ville jeg stadig ikke gå med til
det, og hvis de siger, jeg skal over til ham, så vil jeg stadig ikke gå
med til det. Jeg vil bare have et normalt liv igen og bo med min mor
og min søster og tvillingerne.”

Vi taler om den gang Barn 2 var hos Far hver anden wee-kend. Barn
2 fortæller, at hun heller ikke havde det så godt hos Far den gang.

Adspurgt fortæller Barn 2, at hun heller ikke har lyst til at være hos
Far i ferier.



10

Adspurgt fortæller Barn 2, at hun ikke har noget ønske om at se Far
på grund af de ting, hun har fortalt, han har gjort og fordi hun ikke
tror, han ændrer sig.

Adspurgt hvad Far kan gøre for at Barn 2 får mere lyst til at se ham,
svarer hun: ”I starten var han okay, men efter et par år, måske tre år,
så begyndte han at være mere irriterende og slå os og være sur. Selv
hvis han var som i starten, ville jeg stadig ikke gå med til det, jeg vil
bare være hos min mor.”

Adspurgt fortæller Barn 2, at der heller ikke er noget, hendes mor
kan gøre for at støtte hende i at få mere lyst til at se Far. Der spørges
til, om der er noget, Barn 2's forældre kan gøre, så det bliver
nemmere at være hende. Barn 2 siger: ” Nej jeg synes, at min mor og
papfar giver plads til mig og støtter mig og siger, at jeg bare skal
være mig og ikke ændre mig, jeg skal bare være mig selv.”

Forklaringer

Far har forklaret bl.a., at han og Mor har været gift i 6 år fra 2011 til 2017. Det gik
fint. De har været glade for hinanden og derfor fik de to børn sammen.

De blev skilt i 2017, fordi der var småskænderier og småproblemer. Han husker
det ikke nøjagtigt, men det var økonomi. Det har Mor, der tog initiativ til at blive
skilt. Der har også tidligere under ægteskabet været indgivet ansøgning om
skilsmisse 1 eller 2 gange fra Mors side.

Efter skilsmissen blev børnene hos Mor. Han har set Mor hos sin søster. Efter
skilsmissen har de lavet mundtlige aftaler om at se børnene, men Mor har ikke
holdt aftaler. Mor har sagt, at børnene ikke vil se ham. Men det passer ikke, for
børnene er glade, når de er hos ham.

Han så børnene sidste gang 6. marts 2020. Han havde købt gaver og tøj til sine
børn og så først Barn 1 og senere Barn 2 den dag. Han har skrevet om at se
børnene igen, men Mor har skrevet, at de ikke vil se ham. Det var ikke, fordi der
var sket noget. Han har ikke fået en forklaring på, hvorfor han ikke må se børnene.

Når han var sammen med børnene, kom de hjem hos ham. De legede sammen og
gik ud at spist. Hans forhold til børnene har været rigtigt tæt. Han har ikke haft
konflikter med sine børn.



11

Han ved ikke, hvorfor børnene har sagt til børnesamtalerne med Familierets-huset,
at de ikke vil se ham.

Politiet har været hos ham i vist nok marts/april 2019 og ransaget efter en pistol,
men der blev ikke fundet noget. Han ved ikke, hvor en oplysning om en pistol
skulle komme fra. Han har ikke haft en pistol. Han ved ikke, hvorfor Mor har
anmeldt ham herfor.

Der har været skænderier mellem ham og Mor et par gange foran børnene, men
ikke noget, der kan beskrives som vold eller trusler om vold. Han har kun skældt
børnene ud, når de var uhøflige. Han har en råbende stemme, så børnene kan været
blevet bange for ham.

Han drikker ikke alkohol til daglig, da han har fuldtidsarbejde. Han er Stilling og
har været det i 7 år. Han har en ansat og arbejder mange timer hver dag mandag til
fredag. Han drikker i weekenden, men er ikke alkoholiker og har aldrig haft
problemer med alkohol. Han har ikke drukket fra januar 2021. Han hverken er
eller har været misbruger af stoffer.

Han har ikke smadret Mors kærestes bilrude, for han kender ikke til Mors kæreste.

Han er mødt op hos Mors mor for at aflevere sine børn. Han vidste ikke, at Mor
havde en kæreste. Han holdt Mors hånd og spurgte, men råbte ikke, om hvis ring
hun havde på hånden. Børnene var der, men blev ikke bange.

Han har lige fået 6 års forlængelse af sit opholdsvisum. Hans opholdstilladelse
bygger på en arbejdstilladelse, ikke på samvær.

Deres SMS-korrespondance har været lidt op og ned. Mor har sva-ret og ikke
svaret.

Han vil gerne se døtrene hver weekend eller hver anden weekend. Han vil ud at
spise med børnene og se dem og tilbringe tid med dem og hygge med dem.

Han har tiltro til, at Mor opdrager børnene godt, men han vil også bidrage til
opdragelsen, som det er hans ret. Hvis børnene skulle vokse op uden ham, vil det
påvirke deres opvækst. Som far er han en rigtig god far.

At Mor fik forældremyndigheden skyldtes, at hans NemID er ble-vet misbrugt.
Han kunne ikke læse dansk på det tidspunkt. Mor har også optaget lån på hans
vegne uden hans tilladelse.



12

Barn 2 var tre år, da de blev skilt, og han har set hende herefter et par gange. Mor
var altid til stede, når han så Barn 2. Barn 2 er meget aktiv og kan lide ture i bil.
Hun kommer let i kontakt med andre børn. Han har leget med Barn 2. Hun kan
lide at lege med kjoler. Hun har aldrig været ked af det hos ham, bortset fra over at
de var adskilte.

Barn 1 er modsat Barn 2 meget stille. Hun har aldrig været ked af det sam-men
med ham.

Mor har forklaret bl.a., at hun for 7 måneder siden fik tvillinger og går på barsel.
Hun bor i en stor lejlighed med tvillingerne og Barn 1 og Barn 2. Kæresten bor der
ikke.

Barn 2 er en sprudlende pige, men kan også være meget stille. Barn 2 er
overbeskyttende over for hende og sin søster. Barn 2 har mange kammerater i
skolen og mange legeaftaler. Hun går til spring og selvforsvar.

Før de blev skilt, havde Barn 2 ikke nær så mange venner og var socialt mere ked
af det ved aflevering og hentning. Barn 2 kalder ikke far for far og næv-ner ikke
hans navn. Hun har spurgt Barn 2, om Barn 2 har lyst til at se fa-ren, men det har
Barn 2 ikke haft. Barn 2 er meget tydelige i, hvad hun vil og ikke vil og kan
udtrykke sig. Efter børnesamtalen i Familieretshuset var Barn 2 glad og lettet. Det
havde været behageligt for Barn 2 at kunne give ud-tryk for sin mening.

Hun har ikke observeret, at Barn 2 er blevet slået eller truet. Men hun tror ikke, at
det er Barn 2's fantasi.

Hun har været udsat for voldsomme episoder med Far før og efter de er blevet
skilt. Der har været en episode, hvor Barn 2 har set hende blive slået af Far. Det
var i forbindelse med, at hun kørte bil og fik en SMS, som Far ikke fik tilladelse til
at se. Hun anmeldte det ikke, for hun har tidligere lavet en anmeldelse, men der
var påstand mod påstand, og politiet kunne ikke gøre så meget.

Hun har anmeldt Far for besiddelse af en pistol. Pigerne sagde, at Far havde en
rigtigt pistol, som de fik lov til at sidde med. Men Far sagde også, at hvis de
fortalte det til mor, ville der ske noget slemt. Hun kunne godt tro, at Far kunne
have en pistol. Far har omgået mennesker, der var i det forkerte miljø.



13

Barn 1 var tidligere en utryg og stille pige, der havde let til gråd. Barn 1 har ef-ter
skilsmissen ændret sig meget og kan tage tingene lettere. Barn 1 går til selv-
forsvar og kan nu godt sige fra. Barn 1 er populær i sin klasse og klarer sig godt
karaktermæssigt. Hun spørger ikke efter sin far. Hun lukker fuldstændig af, hvis
hun hører farens navn. Barn 1 får angstanfald og begynder at ryste, får vej-
rtrækningsproblemer og stammer, når hun hører om sin far.

Det er korrekt, at Barn 1 har set, at Far har truet hende med en kniv. Det var vist
også på en køretur, hvor Far gav hende en kniv for struben.

Der har ikke været andet end alkohol i hele hendes ægteskab med Far. De første 2
år var det af en vis størrelse, og herefter eskalerede det til et problem. Det var en
flaske whisky om aftenen, ikke en øl eller to.

Hun har ansøgt om skilsmisse i alt tre gange. Det var på baggrund af drikkeriet.
Skænderierne skyldtes alkoholen. Han har været voldelig og fx forsøgt at kvæle
hende i 2017, hvilket pigerne så. Da Fars mor kom til, gav han dog slip. Ellers var
hun død. Hun trak de første to skilsmissebegæringer til-bage, fordi han ville
forbedre sig

Hun har hemmelig adresse. På hendes tidligere adresse fik hendes kæreste smadret
sin bilrude i 2018.

Hun har ikke noget forhold til Fars familie i dag. Hun har sidst talt med Fars søster
i begyndelsen af 2019.

En dag, da Far skulle aflevere børnene, greb han fat i hende hånd og ville hive
hendes nye kærestering af hendes hånd.

Der har ikke været samvær i 2017 bortset fra 5-6 gange med en enkelt overnat-
ning.

I 2018 var der samvær 3-4 gange efter, hvad hun kan huske. Noget af det var med
overnatning.

I 2019 var der nogle weekendovernatninger, hvor han havde dem hver anden
weekend. Det var i marts, april og maj, mener hun. Det sluttede ved, at de var kede
af at komme der, da Far selv lå og sov, og de i stedet kom hjem hos Fars søster,
som lavede mad til dem. Far lavede ikke mad. Pigerne siger, at Far ikke virkede
interesseret, ligesom han råbte meget ad dem. De skulle også lære at tale indisk og
spise indisk mad.



14

Den 4. marts 2020 var sidste gang han så dem. Barn 1 så ham på Værløse station
maksimalt en time, og Barn 2 så han efter at Barn 2 havde sovet. Det var bare var
et hurtigt hej.

Det er børnenes eget ønske gentaget over flere gange, at de ikke vil se Far. Hun
tror, at det er mange ting, der gør, at børnene ikke vil se ham. Han kender ikke
deres interesser og behov. Hun har prøvet mange gang at få samvær til at fungere.

Hun mener ikke, at der skal være samvær, heller ikke overvåget. De er kommet så
langt i deres udvikling, at hun mener, at det vil ødelægge dem at skulle starte
forfra. Et overvåget samvær tror hun ikke ville fungere særligt godt rent prak-tisk.
Det ville presse børnene at skulle give han en yderligere chance. Hendes kæreste
har været i hendes liv i de sidste 3 år, og børnene betegner kæresten
som far. Hun mener, at der er bedst, at de overhovedet ikke ser ham fremadret-
tet.

Barn 1 er bange for at blive slået eller skældt ud af Far. Hun har aldrig set Far slå
børnene, men hun har set ham skælde dem ud, og det var ikke almindelig skældud.

Deres SMS-dialog er både god og skidt. Trusler har altid været telefonisk.

Far vidste godt, hvad han gjorde, da han afgav forældre-myndigheden. Det var
Far, der selv skrev under.

Hun ved ikke, hvordan Far har det i dag. Da de skiltes havde Far det ikke godt.
Det var nok pga. skilsmissen.

Familierettens begrundelse og resultat

Som det fremgår af Højesterets dom refereret i UfR 2021.1739 skal barnets for-
bindelse med begge forældre efter forældreansvarslovens § 19, stk. 1, søges be-
varet ved, at barnet har ret til samvær med den forælder, som det ikke har bopæl
hos. Bestemmelsen bygger på, at det som udgangspunkt er bedst for et barn at
have kontakt til begge sine forældre, jf. herved lovens § 4. Spørgsmålet er, om der
er grundlag for at fravige dette udgangspunkt i den foreliggende sag og komme til
den konklusion, at det vil være bedst for Barn 1 og Barn 2, at de ikke har samvær
med deres far.

Det kan lægges til grund, at Barn 1 og Barn 2 efter forældrenes skilsmisse i 2017
alene har haft begrænset kontakt med deres far, og at kontakten ophørte 6. marts
2020.



15

Mor har fortalt om vold og trusler om vold rettet mod hende, som børnene har
overværet. Barn 1 og Barn 2 har under børnesamtalerne forkla-ret tilsvarende om,
at de har overværet vold mod Mor, ligesom de har for-klaret at være blevet truet af
deres far. Barn 1 og Barn 2 har endvidere forkla-ret om deres utryghed ved at
skulle have samvær med deres far.

Efter forældreansvarslovens § 4, 2. pkt., skal familieretten have fokus på, at af-
gørelser skal medvirke til at sikre barnets trivsel og beskytte barnet mod vold eller
anden behandling, der udsætter barnet for skade eller fare, herunder at være vidne
til vold.

Efter de foreliggende oplysninger finder familieretten efter en samlet afvejning, at
der er grundlag for at fravige udgangspunktet om samvær, idet det vil være bedst
for Barn 1 og Barn 2, at de ikke har samvær med deres far, jf. forældre-
ansvarslovens § 19 og § 21.

Mor frifindes derfor.

Ingen af parterne betaler sagsomkostninger til den anden part eller til statskas-sen,
jf. retsplejelovens § 312, stk. 7.

THI KENDES FOR RET:

Mor frifindes for Fars påstand om, at han skal have samvær, eventuelt overvåget
samvær, med Barn 1, Født 2010, og Barn 2, Født 2012.

Ingen af parterne betaler sagsomkostninger til den anden part eller til statskas-sen.